[bookmark: _GoBack]Na temelju članka 13. Zakona o udrugama (Narodne novine, br. 74/2014), Skupština Udruge sudskih tumača i prevoditelja 04. rujna 2015. godine, donijela je 
 

NOVI 
S  T  A  T  U  T
UDRUGE SUDSKI TUMAČI I PREVODITELJI


OPĆE ODREDBE

Članak 1.

Statutom se regulira: naziv, sjedište i područje djelovanja Sudskih tumača i prevoditelja (u daljnjem tekstu: Udruga), zastupanje, ciljevi, djelatnosti kojima se ostvaruju ciljevi, javni rad udruge, članstvo i članarina, prava, obveze i odgovornosti članova, unutarnji ustroj Udruge, tijela Udruge, njihov sastav, ovlasti, način odlučivanja, trajanje mandata i odgovornosti članova, imovina i raspolaganje s mogućom dobiti, način stjecanja imovine te prestanak djelovanja Udruge.

Članak 2.

Puni naziv udruge je: Udruga sudski tumači i prevoditelji.
Skraćeni naziv udruge glasi: STIP.
Naziv na stranom jeziku – engleskom glasi: Association of Court Interpreters and Translators
Sjedište Udruge je u Splitu.
Udruga djeluje na području Republike Hrvatske.
Udruga ima svojstvo pravne osobe, a kao udruga registrirana je pri Nadležnom uredu za opću upravu u Splitu. 
Udrugu zastupaju predsjednik i tajnik. 

Članak 3.

Radi što bolje povezanosti članstva te boljeg rada Udruga može osnivati svoje podružnice na području više općina, grada ili županija.
Podružnice djeluju kao pravne osobe.
Skupština donosi odluku o osnivanju podružnice, a unutarnje ustrojstvo svake podružnice bit će regulirano statutom te podružnica.

Članak 4.

Udruga ima pečat okruglog oblika promjera 3 cm koji je obodno ispisan punim nazivom, a u sredini pečata je oznaka sjedišta Udruge. Udruga ima dva pečata, jedan s brojčanom oznakom 1 i drugi s brojčanom oznakom 2. Jedan pečat nalazi se kod Predsjednika, a drugi kod Tajnika Udruge. Promjer pečata je identičan.

Članak 5.

Udruga može surađivati i učlanjivati se u slične asocijacije i udruge u zemlji i inozemstvu.



JAVNOST RADA

Članak 6.

Rad Udruge je javan.
Javnost rada osigurava se i ostvaruje pravodobnim i istinitim obavještavanjem članova Udruge i putem javnog priopćavanja.
Članovi će biti obaviješteni o radu Udruge dostavom pisanih materijala i putem sjednica tijela Društva.
Zbog što boljeg ostvarivanja javnosti rada, Udruga će po potrebi koristiti i druga sredstva javnog informiranja sukladno propisima o izdavačkoj djelatnosti.


CILJEVI I DJELATNOST KOJIMA SE OSTVARUJU CILJEVI

Članak 7.

Cilj Udruge je poticati, pomagati i razvijati rad i kvalitetu rada sudskih tumača i prevoditelja.
Ostvarivanje cilja iz stavka 1. ovog članka Udruga ostvaruje slijedećim aktivnostima: 

-       okuplja i povezuje građane koji se bave prevođenjem u širem smislu,
-       promiče i unapređuje prevoditeljsku struku,
-       organizira savjetovanja, predavanja, seminare, kongrese, tribine i druge stručne skupove o problemima rada, 
-       strukovno povezuje te stručno i profesionalno usavršava članove,
-       potiče studente i mlade stručnjake da se bave proučavanjem jezika i jezičnih pitanja,
-       surađuje s drugim istovrsnim i sličnim udrugama i organizacijama u inozemstvu, te s drugim organizacijama koje potiču njen rad,
-      po potrebi izdaje stručnu literaturu sukladno posebnim zakonskim odredbama, a u skladu s ciljem Udruge,
-       obavlja druge poslove koji doprinose ostvarivanju Statutom utvrđenih ciljeva.


ČLANOVI DRUŠTVA, PRAVA I OBVEZE 

Članak 8.

Članstvo u Udruzi može biti redovito i počasno.
Redovni članovi mogu biti punoljetni državljani Republike Hrvatske – sudski tumači, prevoditelji, profesori, lingvisti i ljubitelji jezika - koji prihvate statut i opće akte Društva. Redovni članovi imaju pravo glasa.
Redovnim članom Udruge može postati i pravna osoba sa sjedištem u Republici Hrvatskoj koja podržava djelovanje Udruge. Pravna osoba će pismeno imenovati svog predstavnika u Udruzi. Pravna osoba u Udruzi ima 1 (jedan) glas.
Državljani Republike Hrvatske i stranci koji su svojim djelovanjem posebno doprinijeli razvoju Udruge imaju mogućnost postati počasni članovi Udruge.



Članak 9.

Odluku o prijemu u počasno članstvo donosi Skupština Udruge.
Članom Udruge postaje se upisom u Registar članova koji vodi Udruga. O obliku i sadržaju registra i načinu njegova vođenja odlučuje Skupština.

Članak 10.

Prava i obveze članova su:

-       da biraju i budu birani u tijela Udruge,
-       da budu obaviješteni o radu Udruge i njegovih tijela,
-       da aktivno sudjeluju u izvršavanju ciljeva,
-       da daju prijedloge, mišljenja i primjedbe na rad Udruge,
-       da se pridržavaju odredaba Statuta i drugih općih akata Udruge,
-       da redovito plaćanju članarinu,
-       da čuvaju i podižu ugled Udruge.

Članak 11.

     Članstvo u Udruzi prestaje:

-       prestankom rada Udruge,
-       pismenom izjavom o istupanju iz članstva
-       isključenjem iz članstva,
-       neplaćanjem članarine

Članak 12.

Član Udruge može biti isključen iz članstva ako prekrši odredbe Statuta ili ugrozi interese te time prouzroči štetu Udruzi. 
Odluku o isključenju donosi Skupština.
Isključeni član ima pravo žalbe Skupštini u periodu od 15 dana po primitku obavijesti o isključenju. Skupština je dužna donijeti odluku o isključenju u roku od 30 dana ta je takva  odluka o isključenju konačna.


TIJELA DRUŠTVA

Članak 13.

Tijela društva su:

1.    Skupština
2.    Predsjednik Udruge
3.    Tajnik Udruge




SKUPŠTINA

Članak 14.

Skupština je najviše tijelo Udruge, a čine ju svi članovi Udruge (ili u slučaju da je član ujedno i pravna osoba - predstavnik pravne osobe).
Redovna Skupština Udruge održava se najmanje jednom godišnje.
Predsjednik Udruge može sazvati izvanrednu Skupštinu na vlastitu inicijativu ili na zahtjev najmanje jedne trećine ukupnog broja članova. U tom slučaju članovi uz poziv šalju samo prijedlog dnevnog reda izvanredne Skupštine. 
Na izvanrednoj Skupštini razmatra se samo pitanje zbog kojeg je sazvana.
Izborna Skupština održava se svake 4 (četiri) godine.

Članak 15.

Skupštinu saziva predsjednik Udruge dostavljanjem pismenih poziva članovima najmanje 15 dana prije održavanja sjednice.
Poziv sadržava podatke o mjestu i vremenu održavanja sjednice te prijedlog dnevnog reda. Uz poziv dostavljaju se i materijali o pitanjima koja su na dnevnom redu. 

Članak 16.

Ukoliko Skupštini ne pristupi polovina članova, članovi Skupštine pričekati će pola sata, a nakon toga Skupština može donositi pravovaljane odluke natpolovičnom većinom glasova. Odluke o promjeni Statuta i prestanku Udruge Skupština donosi 2/3 većinom nazočnih članova Skupštine.

Članak 17.

Skupština Udruge ima sljedeća zaduženja:

-       donosi Statut, te njegove izmjene i dopune,
-       donosi druge opće akte potrebne za djelovanje Udruge,
-       bira predsjednika i tajnika Udruge,
-       odlučuje o sudjelovanju Udruge u radu nacionalnih i inozemnih organizacija,
-       odlučuje o udruživanju s drugim organizacijama, učlanjivanju u druge organizacije ili istupanje iz njih,
-       usvaja plan rada za sljedeću kalendarsku godinu i izvješće o radu za prethodnu kalendarsku godinu,
-       rješava žalbe članova Udruge u,
-       odlučuje o prestanku Udruge, i
-       odlučuje o drugim pitanjima od značaja za rad Udruge utvrđenim ovim Statutom.







PREDSJEDNIK

Članak 18.
 
Izvršne funkcije i druge poslove određene ovim Statutom obavlja Predsjednik Udruge.
Predsjednika Udruge bira Skupština Udruge na mandat od 4 (četiri) godine. 

Članak 19.

Predsjednik:

- zastupa Udrugu,
- saziva Skupštinu Udruge,
- odgovara za zakonitost rada Udruge,
- rukovodi radom Skupštine Udruge,
- utvrđuje prijedlog programa rada i Statuta koji se podnose Skupštini na razmatranje i prihvaćanje,
- utvrđuje prijedloge programa djelatnosti i planove rada,
- brine o izvršenju usvojenog programa rada i provedbi odluka Skupštine Udruge,
- upravlja imovinom Udruge,
- podnosi izvješće o radu Udruge Skupštini Udruge,
- brine o upoznavanju javnosti s radom Skupštine Udruge,
- nadzire materijalno i financijsko poslovanje Udruge,
- obavlja i druge poslove predviđene Statutom i drugim općim aktima Udruge.

Članak 20.
 
Za svoj rad Predsjednik je odgovoran Skupštini Udruge.
Predsjednik podnosi Skupštini Udruge godišnje izvješće o svom radu.
U slučaju odsutnosti ili spriječenosti Predsjednika u svim poslovima zamjenjuje Tajnik Udruge. 
 

TAJNIK

Članak 21.
 
Tajnika Udruge bira i imenuje Skupština na mandat od 4 (četiri) godine za obavljanje stručno-administrativnih poslova u Udruzi, te za zastupanje Udruge.
Tajnik Udruge vodi Registar članova.
 

IMOVINA I NAČIN STJECANJA IMOVINE
 
Članak 22.
 
Imovinu Udruge čine:

- novčana sredstva,
- pokretne stvari,
- nekretnine,
- druga imovinska prava.

Članak 23.
 
Udruga stječe imovinu:

- od članarine,
- od dobrovoljnih priloga i darova,
- od dotacija iz proračuna,
- od sredstava dobivenih od međunarodnih organizacija koje podupiru rad i djelovanje Udruge,
- iz drugih izvora u skladu sa zakonom.

Članak 24.
 
Izvješće o materijalno-financijskom poslovanju Predsjednik Udruge podnosi Skupštini na razmatranje i prihvaćanje. Ako u obavljanju djelatnosti Udruga ostvari dobit, ona se mora sukladno Statutu udruge koristiti isključivo za obavljanje i unapređenje djelatnosti Udruge, kojima se ostvaruju njeni ciljevi utvrđeni Statutom.
 
 
PRESTANAK POSTOJANJA UDRUGE
 
Članak 25.
 
Udruga prestaje postojati odlukom Skupštine i u slučajevima propisanim Zakonom. U slučaju prestanka postojanja Udruge, imovina Udruge nakon namirenja vjerovnika, troškova sudskog i drugih postupaka raspodijelit će se sukladno odluci Skupštine. Postupak likvidacije u slučaju prestanka provest će osobe ovlaštene za zastupanje Udruge. 

 
IZBOR I OPOZIV LIKVIDATORA UDRUŽENJA

Članak 26. 

 Postupak likvidacije Udruženja provodi se u sljedećim slučajevima: 
- kada Skupština donese odluku o prestanku Udruženja, 
- kada protekne dvostruko više vremena od predviđenog za održavanje redovne sjednice Skupštine, a ona nije održana,
- u slučaju pravomoćne odluke suda o ukidanju Udruženja,
 - na zahtjev člana, ako je broj članova Udruženja pao ispod broja osnivača potrebnog za osnivanje Udruženja, a nadležno tijelo Udruženja u roku od godinu dana od nastupanja te činjenice nije donijelo odluku o prijmu novih članova. 

Likvidator je pravna ili fizička osoba ovlaštena za zastupanje Udruženja u postupku likvidacije. 

Likvidator zastupa Udruženje sve do okončanja procesa likvidacije i brisanja Udruženja iz registra udruga. Obavlja i poslove utvrđivanja i raspodjele preostale imovine Udruženja nakon pokretanja postupka likvidacije te podnosi završni račun i izvješće o provedenom likvidacijskom postupku. 

U slučaju likvidacije Udruženja likvidator poduzima sve radnje i postupke u skladu sa Zakonom o udrugama i drugim pozitivnim propisima. O imenovanju i opozivu likvidatora odlučuje Skupština.


PRIJELAZNE I ZAVRŠNE ODREDBE
 
Članak 27.
 
Statut Udruge donosi Skupština većinom glasova ukupnog broja članova Skupštine Udruge nakon provedene rasprave.
 
Članak 28.
 
Tumačenje odredaba ovog Statuta daje Skupština Udruge.
Tumačenje drugih akata Udruge daje Predsjednik Udruge.

Članak 29.

Ovaj Statut stupa na snagu i primjenjuje se od dana usvajanja na Skupštini udruge.

Članak 30.

Danom stupanja na snagu ovog Statuta, prestaje važiti Statut donesen na sjednici Skupštine udruge od 02. travnja 2012. godine.

 

U Split, 04.rujna 2015. godine
                                                                             
         Predsjednica Udruge
             Branka Šegvić, sudski tumač za engleski jezik
 

